Man ernstig beseer toe sweeftuig boom trefFoto: Verskaf. ŉ Man, vermoedelik in sy 50’s, het Maandagaand ernstige beserings aan sy rug sowel as verskeie beenbreuke opgedoen toe sy sweeftuig in ŉ boom beland het. Shawn Herbst, woordvoerder van Netcare 911, het gesê hul paramedici het Maandag omstreeks 18:00 ŉ oproep van ŉ plaaslike ambulansdiens ontvang om ŉ man te behandel wat in ŉ sweeftuigongeluk by Karkloof in KwaZulu-Natal betrokke was. ŉ Vriend van die man kon nooddienste in kennis stel van die voorval. “As gevolg van die terrein moes paramedici en reddingspersoneel eers ŉ ent stap voordat hul by die toneel kon kom. Die man het vermoedelik beserings aan sy rugwerwels sowel as verskeie beenbreuke opgedoen,” het Herbst gesê. Die man is volgens Herbst op die toneel gestabiliseer waarna ŉ militêre helikopter van Durban hom ná ŉ plaaslike hospitaal vervoer het. Die polisie ondersoek die voorval.